Nicolae Ciucă, liderul PNL, a spus, luni, că Sebastian Burduja (PNL București) este o "variantă foarte bună pentru Sectorul 1", pentru că îl recomandă sondajele făcute în acest sens. Coaliția s-a reunit în ședință pentru a desemna candidatul la Primăria Capitalei.
Nicolae Ciucă, liderul liberalilor, a declarat, luni, că președintele PNL București, Sebastian Burduja, este varianta bună pentru Primăria Sectorului 1. Rezultă din sondaje, a explicat Ciucă, că Burduja "poate să îi reprezinte" pe cetățenii din acest sector.
"Sebastian Burduja este o variantă foarte bună pentru Sectorul 1 şi nu pentru că o spun eu ci pentru că o spun cetăţenii din Sectorul 1 care l-au recomandat în sondajele pe care le-am făcut ca fiind acea persoană care poate să îi reprezinte în primăria Sectorului 1", a spus președintele PNL.
În privința lui George Tuță, care s-a anunțat candidatul liberalilor pentru Sectorul 1, Nicolae Ciucă a declarat: "O să discutăm cu fiecare dintre ei. Mai vedem încă odată cifrele şi, pe baza cifrelor şi a discuţiilor pe care le vom avea împreună şi in interiorul partidului o să luăm o decizie".
Pe de altă parte, Cătălin Cîrstoiu, directorul Spitalului Universitar din București, este candidatul PNL și PSD pentru Primăria Capitalei. Potrivit lui Ciucă, medicul Cătălin Cîrstoiu "are un anumit grad de notorietate" și că "toată lumea a auzit de spitalul Universitar" și de managementul de acolo.
"Din sondajele care au fost rezultă că doctorul Cîrstoiu are un anumit grad de notorietate și sunt convins că toată lumea a auzit de Spitalul Universitar și de managementul de la Spitalul Universitar", a spus Ciucă